Тыркумрэ Иорданиемрэ я лIыкIуэхэр Къэбэрдей-Балъкъэрым къыхуоблагъэ
ФокIадэм и 4-м Налшык къокIуэ адыгэ лъэпкъым щыщу Тыркумрэ Иорданиемрэ щыпсэухэм я лIыкIуэ гуп.
Политик ныбжьыщIэхэр, жылагъуэ, щIэныгъэ лэжьакIуэхэр, хьэрычэтыщIэхэмрэ студентхэмрэ ди деж кърагъэблэгъащ Урысей Федерацэр нэхъ гъунэгъуу зрагъэцIыхуным теухуа программэу УФ-м и Президентым къыдигъэкIа Указым ипкъ иткIэ къащтар гъэзэщIэным хыхьэу, апхуэдэуи «Россотрудничество» Федеральнэ агентствэмрэ Къэбэрдей-Балъкъэр Республикэмрэ зэдэлэжьэным теухуауэ зэращIылIа зэгурыIуэныгъэм тету. Экономикэ, социальнэ-щэнхабзэ IэнатIэхэм лъагъуэщIэхэр щыпхышыныр, Кавказ Ищхъэрэмрэ Урысеймрэ ипэжыпIэкIэ щыIэ щытыкIэхэр хэIущIыIу щIыныр, ахэр фIы и лъэныкъуэкIэ дунейм къыщегъэцIыхуныр — ахэращ федеральнэ программэм и къалэн нэхъыщхьэхэр.
КъБР-м ХъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм хьэщIэхэм папщIэ зэхилъхьащ Iуэхугъуэ зыбжанэ. Псалъэм папщIэ, абыхэм Налшык къалэм зыщрагъэплъыхьынущ, Лъэпкъ музеймрэ изобразительнэ гъуазджэмкIэ музеймрэ яшэнущ, республикэм и Парламентымрэ Правительствэмрэ хэтхэм ящыщхэм IуагъэщIэнущ. НыбжьыщIэхэр апхуэдэуи щыгъуазэ ящIынущ республикэм и промышленнэ IуэхущIапIэ нэхъ инхэм я лэжьэкIэм.
Ди хэкуэгъу ныбжьыщIэхэр КъБР-м щыIэнущ фокIадэм и 6 пщIондэ.
Фигу къэдгъэкIыжынщи, хамэ къэрал щыщ ныбжьыщIэхэм ди деж я щыпэкъакIуэкъым. Апхуэдэу 2012 гъэм Тыркум, Иорданием, Сирием щыпсэу адыгэхэм я лIыкIуэхэр Налшык махуипщIкIэ щыхьэщIауэ щытащ.
ПЩЫГЪУЭШ Iэсият.
